Margt var um manninn í Hörpu um helgina en þar fór fram foreldrasýningin My baby . Á staðnum voru fyrirtæki og fleiri aðilar að kynna sína vöru og þjónustu sem öll var ætluð foreldrum og verðandi foreldrum . Rauði krossinn mætti að sjálfsögðu á svæðið og var með kynningu á skyndihjálp . Lögð var sérstök áhersla á að kynna námskeiðið Slys og veikindi barna sem er sérhæft námskeið ætlað foreldrum eða öðrum sem annast börn dags daglega . Einnig var námskeiðið Börn og umhverfi kynnt , sérstaklega fyrir eldri systkinum , þar sem námskeiðið er ætlað 12 ára og eldri . Fólkið sýndi Rauða krossinum mikinn áhuga og voru allir sammála um mikilvægi skyndihjálparkunnáttu og mátti heyra margar reynslusögur foreldra þar sem réttu handtökin björguðu börnunum . Fólki stóð til boða að prófa að hnoða og blása í dúkkur og þótti mörgum mjög áhugavert að fylgjast með starfsfólki og sjálfboðaliðum Rauða krossins sýna réttu handtökin . Oft safnaðist saman góður hópur þegar verið var að sýna hvernig átti að hnoða ungabarn eða ná aðskotahlut úr öndunarvegi þess . Inni á skyndihjalp.is má nálgast allar nánari upplýsingar um skyndihjálp en þar er einnig hægt að lesa betur um námskeiðin okkar og skrá sig á öll námskeið . Hvetjum við alla til að kynna sér skyndihjálpina , nauðsynlegt er að rifja hana upp á tveggja ára fresti . Það er því um að gera að skrá sig á námskeið sem fyrst . Einnig bendum við öllum á að fá sér appið í símann , það kostar ekki neitt , er mjög auðvelt í notkun og getur bjargað manni þegar maður gleymir hvað skal gera þegar á reynir .